Lyhyempi ansioturva lyhentää työttömyyttä mutta johtaa heikompiin työsuhteisiin

Ansiosidonnaisen työttömyysturvan kesto vaikuttaa Suomessa selvästi työttömyyden jälkeisen työsuhteen laatuun, selviää VATT:n tutkimuksesta. Keston vaikutusta seuraavan työsuhteen palkkaan ja pituuteen ei kuitenkaan yleensä huomioida ansioturvaa koskevissa politiikkamuutoksissa.

Ansiosidonnaista työttömyysturvaa lyhennettiin 100 päivällä vuoden 2017 alussa. Hallitus perusteli muutosta työnhaun kannustimien parantamisella ja tavoittelee merkittäviä säästöjä työttömyysturvamenoihin.

Tomi Kyyrän ja Hanna Pesolan tutkimustulokset antavat kuitenkin viitteitä siitä, että tavoitellut säästöt voivat huveta siihen, että työnhakijat sijoittuvat heikompiin työsuhteisiin, joista kertyy vähemmän verotuloja. Tutkimus pohjautuu vuonna 2003 tehtyyn muutokseen ansioturvassa, sillä viimeisintä uudistusta on vielä liian aikaista tutkia.

Ansioturvan pituus vaikuttaa voimakkaasti työttömyyden kestoon. Ansioturvan lyhentäminen vähentää työttömyysturvamenoja ja lisää verotuloja, kun työttömyysjaksot lyhenevät ja töihin palataan nopeammin. VATT:n tutkijoiden mukaan hallitus jopa hiukan aliarvioi sitä, kuinka voimakkaasti ansioturvan lyhentäminen lyhentää työttömyysjaksoja.

Kyyrän ja Pesolan kiinnostava ja uusi suomalaisella aineistolla saatu tutkimustulos sen sijaan osoittaa, että ansioturvan kesto vaikuttaa merkittävästi myös työttömyyden jälkeiseen palkkatasoon ja työsuhteen kestoon. Pidempi ansioturva antaa aikaa etsiä pidempään omaa osaamista vastaavaa työtä, ja tämä johtaa parempiin työttömyyden jälkeisiin työsuhteisiin.

Siksi ansioturvan lyhentäminen heikentää työnhakijoiden ja avointen työpaikkojen kohtaantoa, mikä alentaa työllistymisen jälkeisiä verotuloja.

”Nämä verotulojen menetykset saattavat haukata merkittävän osan lyhyempien työttömyysjaksojen tuomista julkisen talouden säästöistä, mahdollisesti jopa kaksi kolmasosaa”, tutkimusprofessori Tomi Kyyrä sanoo.

Lue koko analyysi:

VATT Policy Brief 2-2017: Säästöt ansioturvan lyhentämisestä hupenevat huonompien työsuhteiden takia

Lisätiedot:

tutkimusprofessori Tomi Kyyrä, 0295 519 427

erikoistutkija Hanna Pesola, 0295 519 438